পুকুরটা হঠাৎ রান্নার কড়াই হয়ে গেছে, জল তেলের মতই উথাল পাতাল করছে। ১০ তলার ওপর দাঁড়িয়ে হঠাৎ মনে হচ্ছে মাথাটা ঘুরছে, শরীর খারাপ হল? পরে বুঝলেন ভূমিকম্প। অনেকে আবার বুঝতেই পারলেন না। পাশের বন্ধু কে জিজ্ঞেস করলেন এই ভূমিকম্প হল? আমি তো বুঝতেই পারলাম না। আবারও কি ভূমিকম্প হবে? এবার পুজোতে 'লাইভ' ভূমিকম্প খাস কলকাতায়। বেলেঘাটা অঞ্চলের ফুলবাগান সংলগ্ন মিত্র সংহতি ক্লাবের এবারের পুজর থিম 'টাল মাটাল নেপাল'। শিল্পী প্রীতম। প্রতিমা গড়বেন কুমোরটুলির প্রখ্যাত প্রতিমাশিল্পী সুবল পাল। রবিবার উল্টোরথে সেই ক্লাবেরই খুঁটি পুজো অনুষ্ঠিত হল। উপস্থিত ছিলেন পশ্চিমবঙ্গ সরকারের ক্রেতা সুরক্ষা দপ্তরের মন্ত্রী সাধন পাণ্ডে। পাড়ার ছোটদের সঙ্গে দেদার আড্ডা আর বিরিয়ানি খেতে খেতেই মন্ত্রী বললেন, "এই ভাবনার সঙ্গে নিজেক জড়িয়ে রাখতে পেরে আমি খুশি"। সঙ্গে বাজল দামামা, বাজল শাঁখও। চলল খুঁটির সঙ্গেই সেলফি। আর সবার মুখে বল বল দুর্গা মা কি? জয়। ঢাকে কাঠি পরার আগেই বেলেঘাটায় এখন হৈ হৈ রৈ রৈ।   শিল্পীর কথায়, এই প্রথম ভূমিকম্প নিয়ে কলকাতায় পুজর থিম। নতুন এবং অভিনব ভাবনায় খুশি ক্লাবের কর্তারাও। পাড়ার কচি কাচারা বলছেন দেশপ্রিয়পার্ক, বাবুবাগান, চালতাবাগান, যোধপুর কিংবা সেলিমপুরের থেকে আমরা কোনও অংশেই কম নই। ভূমিকম্পে নাকি কেঁপে উঠবে পূজো মণ্ডপ। সুতরাং, পুজোর ঘোরার প্ল্যানে আর যারই তালিকা করুন না কেন, 'ডোন্ট মিস', টাল মাটাল নেপাল।